CELEX: C2005/093/71
Language: da
Date: 2005-04-16 00:00:00
Title: Sag T-60/05: Sag anlagt den 2. februar 2005 af Union française de l'express (UFEX) m.fl. mod Kommissionen for De Europæiske Fællesskaber

16.4.2005   
            
            
               DA
            
            
               Den Europæiske Unions Tidende
            
            
               C 93/39
            
         Sag anlagt den 2. februar 2005 af Union française de l'express (UFEX) m.fl. mod Kommissionen for De Europæiske Fællesskaber
   (Sag T-60/05)
   (2005/C 93/71)
   Processprog: fransk
   Ved De Europæiske Fællesskabers Ret i Første Instans er der den 2. februar 2005 anlagt sag mod Kommissionen for De Europæiske Fællesskaber af Union française de l'express (UFEX), Roissy Charles de Gaulle (Frankrig), Federal Express International (France) SNC, Gennevilliers (Frankrig) og CRIE, Asnières (Frankrig), ved avocats Eric Morgan de Rivery og Jacques Derenne.
   Sagsøgeren har nedlagt følgende påstande:
   
               —
            
            
               Annullation af Kommissionens beslutning SG-Greffe (2004) D/205294 af 19. november 2004
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Der er i den foreliggende sag nedlagt påstand om annullation af beslutningen om afvisning af den klage, som UFEX, der på daværende tidspunkt bar navnet SFEI, i december 1990 havde indgivet over det franske postvæsen på grund af krydssubsidiering, der angiveligt udgør et misbrug af en dominerende stilling til fordel for société française de messagerie internationale (SFMI). Denne beslutning er truffet efter en begæring om genåbning af proceduren for Kommissionen som følge af, at Fællesskabets retsinstanser havde annulleret Kommissionens beslutning af 30. december 1994, hvorved den oprindelige klage blev afvist (1).
   Hovedspørgsmålet i den foreliggende sag er stadig det samme som det, der var genstand for de førnævnte domme fra Domstolen og Retten, nemlig om Kommissionen har overholdt sine forpligtelser i forbindelse med undersøgelsen af klagen. Sagsøgerne har gjort gældende, at Kommissionen ved i den anfægtede beslutning at afvise klagen på grund af en angivelig mangel på fællesskabsinteresse har tilsidesat bestemmelserne om bedømmelse af, hvornår der foreligger fællesskabsinteresse, at begrundelsen for beslutningen er selvmodsigende og at beslutningen er behæftet med en række retlige fejl hvad angår afvisningen af den del af klagen, som er baseret på artikel 86 EF, artikel 82 EF, artikel 3, litra g), EF og artikel 10 EF.
   Sagsøgerne har nærmere bestemt bl.a. gjort gældende, at Kommissionen har anlagt fejlagtige skøn over de forhold, der nødvendigvis indgår i definitionen af fællesskabsinteresse, idet Kommissionen med henblik på at begrunde, at der ikke var tale om fællesskabsinteresse, skulle vurdere grovheden og varigheden af de påståede tilsidesættelser, som var nævnt i klagen. Heraf følger, at det ikke er nok at fastslå, om konkurrencebegrænsende virkninger består, og – hvis dette ikke kan konstateres – at afvise, at Fællesskabet har en interesse i at behandle klagen.
   Hvad angår tilsidesættelsens varighed har sagsøgerne kritiseret den omstændighed, at Kommissionen blot undersøgte, hvorvidt der var bestående afledte virkninger af de påståede tilsidesættelser (udvikling i markedsandele, markedsafgang, efterspørgslens prisfølsomhed, mangel på varige virkninger for prisen, etc.) uden at beskæftige sig med den primære virkning, som var af strukturel karakter, nemlig at SFMI-Chronopost fik en førende stilling på markedet og opretholdt denne stilling.
   Hvad angår begrundelsen er det anført, at Kommissionen i den anfægtede beslutning har hævdet på den ene side fuldt ud at være i stand til at efterprøve det franske postvæsens omkostningsdækningsniveau, hvilket såvel i henhold til artikel 82 som til artikel 87 EF er den eneste beregning, der gør det muligt at afgøre, om der foreligger krydssubsidiering, og på den anden side, at grunden til, at den ikke undersøgte postvæsenets omkostningsdækningsniveau i henhold til artikel 82 EF er, at dette ville have medført en gentagelse af det arbejde, Kommissionen selv skal udføre i forbindelse med behandlingen af de dele af klagen, som vedrører statsstøtte.
   Sagsøgerne har ligeledes bestridt Kommissionens påstand om, at de fordele, der er tildelt Chronopost med hensyn til told- og afgiftsfritagelse, skyldes den franske stats handlinger, som falder inden for dens offentlige myndighedsudøvelse og ikke ind under anvendelsesområdet for bestemmelserne i artikel 82 EF, jf. artikel 86 EF.
   
      (1)  Sag C-119/97 P, UFEX m.fl. mod Kommissionen (Sml. 1999 I, s. 1341), og sag T-77/95, REV UFEX m.fl. mod Kommissionen (Sml. 2000 I, s. 2167).